**Lietošanas instrukcija: informācija lietotājam**

**Māteres tinktūra RFF pilieni iekšķīgai lietošanai, šķīdums**

Māteres tinktūra (*Leonuri tinctura*) 1:5

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts, farmaceits vai medmāsa Jums teicis(‑kusi).

- Saglabājiet šo instrukciju! Iespējams, ka vēlāk to vajadzēs pārlasīt.

1. Ja Jums nepieciešama papildus informācija vai padoms, vaicājiet farmaceitam.
2. Ja Jums rodas jebkādas blakusparādības, konsultējieties ar ārstu, farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
3. Ja pēc 1 nedēļas nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt**:

1. Kas ir *Māteres tinktūra RFF* un kādam nolūkam to lieto

2. Kas Jums jāzina pirms *Māteres tinktūras RFF* lietošanas

3. Kā lietot *Māteres tinktūru RFF*

4. Iespējamās blakusparādības

5. Kā uzglabāt *Māteres tinktūru RFF*

6. Iepakojuma saturs un cita informācija

1. **Kas ir *Māteres tinktūra RFF* un kādam nolūkam to lieto**

*Māteres tinktūra RFF* ir augu izcelsmes zāles, nomierinošs un asinsspiedienu pazeminošs līdzeklis. To lieto

* vieglas nervu spriedzes mazināšanai,
* funkcionālu sirdsdarbības traucējumu (sirdsklauves) gadījumā,
* nedaudz paaugstināta vai svārstīga asinsspiediena gadījumā.
1. **Kas Jums jāzina pirms *Māteres tinktūras RFF* lietošanas**

**Nelietojiet *Māteres tinktūru RFF* šādos gadījumos**

* ja Jums ir alerģija pret māteres lakstiem vai etilspirtu,
* Ja Jūs esat grūtniece vai barojat bērnu ar krūti.

**Brīdinājumi un piesardzība lietošanā**

Ja simptomi saglabājas vai pastiprinās pēc 2 nedēļas ilgas zāļu lietošanas, slimniekam jārekomendē vērsties pie ārsta.

*Māteres tinktūra RFF* satur 64 tilpuma % etilspirta, t.i., 1 reizes devā (30‑50 pilienos) ir 330‑553 mg etilspirta, kas atbilst 6,6‑11 ml (1 tējkarote = 5 ml) alus (5%) vai 2,75‑4,6 ml vīna (12%), tādēļ piesardzīgi jālieto pacientiem – alkoholiķiem, slimniekiem ar aknu slimībām un epilepsiju.

**Bērni un pusaudži**

Bērniem līdz 12 gadu vecumam zāles lietot nerekomendē ierobežotas pieredzes dēļ.

**Citas zāles un *Māteres tinktūra RFF***

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot.

Vienlaicīga lietošana ar alkoholu, miega, nomierinošiem līdzekļiem un antidepresantiem var pastiprināt šo zāļu izraisītu centrālās nervu sistēmas nomākumu.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība vai plānojat grūtniecību, pirms šo zāļu lietošanas konsultējieties ar ārstu vai farmaceitu.

Nav pierādīts zāļu pilnīgs drošums grūtniecības periodā un sievietēm, kuras baro bērnu ar krūti. Eksperimentāli ir novērots, ka māterei piemīt dzemdes muskulatūru tonizējoša ietekme. Tādēļ grūtniecības periodā un sievietes, kuras baro bērnu ar krūti, zāles nedrīkst lietot.

**Transportlīdzekļu vadīšana un mehānismu apkalpošana**

Nav veikti pētījumi, lai novērtētu *Māteres tinktūras RFF* ietekmi uz spēju vadīt transportlīdzekļus un apkalpot mehānismus, tāpēc to neiesaka lietot pirms transportlīdzekļu vadīšanas un mehānismu apkalpošanas un/vai darba laikā.

1. **Kā lietot *Māteres tinktūru RFF***

Vienmēr lietojiet šīs zāles tieši tā, kā aprakstīts šajā instrukcijā vai kā ārsts, farmaceits vai medmāsa Jums teicis(‑kusi). Neskaidrību gadījumā vaicājiet ārstam, farmaceitam vai medmāsai.

*Pusaudžiem pēc 12 gadu vecuma, pieaugušajiem un gados vecākiem cilvēkiem*

Ieteicamā reizes deva ir 30‑50 pilieni.

Maksimālā dienas deva: 4 reizes devas.

*Māteres tinktūru RFF* lieto iekšķīgi.

**Lietošana bērniem un pusaudžiem**

*Māteres tinktūras RFF* drošums un efektivitāte, lietojot bērniem līdz 12 gadu vecumam nav pierādīta.

**Ja esat lietojis *Māteres tinktūru RFF* vairāk nekā noteikts**

Nav ziņots par pārdozēšanas gadījumiem.

**Ja esat aizmirsis lietot *Māteres tinktūru RFF***

Nelietojiet dubultu devu, lai aizvietotu aizmirsto devu.

1. **Iespējamās blakusparādības**

Tāpat kā visas zāles, *Māteres tinktūra RFF* var izraisīt blakusparādības, kaut arī ne visiem tās

izpaužas.

Retos gadījumos iespējamas alerģiskas reakcijas, fotosensibilizācija.

**Papildus blakusparādības bērniem un pusaudžiem**

Nav novērotas.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003.

Tīmekļa vietne: www.zva.gov.lv.

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

1. **Kā uzglabāt *Māteres tinktūru RFF***

Uzglabāt oriģinālā iepakojumā.

Uzglabāt temperatūrā līdz 25°C.

Uzglabāt bērniem neredzamā un nepieejamā vietā.

Nelietot šīs zālespēc derīguma termiņa beigām, kas norādīts uz kastītes un pudelītes etiķetes pēc “Derīgs līdz: ”. Derīguma termiņš attiecas uz norādītā mēneša pēdējo dienu.

Nelietojiet šīs zāles, ja pudele nav bijusi blīvi aizskrūvēta.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

1. **Iepakojuma saturs un cita informācija**

**Ko *Māteres tinktūra RFF* satur**

Aktīvā viela ir māteres tinktūra (*Leonuri tinctura*) 1:5 (ekstraģents: etilspirts 70 tilpuma %).

Palīgvielu nav.

***Māteres tinktūras RFF* ārējais izskats un iepakojums**

*Māteres tinktūra RFF* ir dzidrs, zaļganbrūns šķidrums ar vāju, aromātisku smaržu un rūgtenu garšu. Uzglabāšanas laikā pieļaujama nogulšņu veidošanās.

*Māteres tinktūra RFF* ir fasēta pa 40 ml tumša stikla pudelē, kas aizvākota ar pilinātājkorķi un uzskrūvējamo plastmasas vāciņu. Pudelei uzlīmēta etiķete. Pudele ar pievienoto lietošanas instrukciju iepakota kartona kastītē.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV-1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 11/2017